பொது

பள்ளிகளின் தேவைக்கு ஏற்ப கல்வியமைச்சில் நிதி விண்ணப்பிக்கலாம் - டத்தோ நெல்சன்

18/10/2023 07:37 PM

கோலாலம்பூர், 18 அக்டோபர் (பெர்னாமா)
 -- 2024ஆம் ஆண்டு வரவு செலவுத் திட்டத்தில் சுகாதாரத் துறைக்கு அடுத்தபடியாகக் கல்வியமைச்சிற்கே அரசாங்கம் கூடுதலாக, அதாவது 5,870 கோடி ரிங்கிட் நிதியை ஒதுக்கியுள்ளது.

இந்த வாய்ப்பைத் தமிழ்ப்பள்ளி நிர்வாகம் நன்முறையில் பயன்படுத்திக் கொண்டு, தங்களின் பள்ளிகளின் தேவைக்கு ஏற்ப மாவட்ட கல்வி அலுவலகங்களிலோ, அல்லது மாநில கல்வித் துறையிலோ நிதியை விண்ணப்பித்துக் கொள்ளுமாறு, மஇகா கல்விக் குழு தலைவர் டத்தோ நெல்சன் ரெங்கநாதன் கேட்டுக் கொண்டார்.

இதற்கு முன்னர் பள்ளிகளின் கழிப்பறை மறுசீரமைப்பிற்கு அரசாங்கம் கணிசமான நிதி ஒதுக்கி இருந்தது.

ஆனால், 2024 வரவு செலவுத் திட்டத்தில், வகுப்பறைத் தளவாடங்கள், நூல் நிலையம், பாலர் பள்ளி, பாட மற்றும் பயிற்சி நூல்கள் கையிருப்பு, விளையாட்டுப் பொருட்கள், அறிவியல் கூட கருவிகள் உள்ளிட்ட அனைத்துத் தேவைக்காகவும் பள்ளி நிர்வாகம் முறையாக நிதியை விண்ணப்பிக்கலாம் என்று அவர் தெரிவித்தார்.

''எனவே, தயவு செய்து பள்ளி தலைமையாசிரியர்கள் உங்களின் விண்ணப்பத்தை மாவட்ட கல்வி அலுவலகத்திலோ அல்லது மாநில கல்வித் துறையிலோ விரைந்து மேற்கொள்ளுமாறு கேட்டுக் கொள்கிறேன். ஒருவேளை நாம் விண்ணப்பிக்கும் அனைத்தும் கிடைக்காமல் போனாலும் முக்கியமானவை கிடைப்பதற்கான சாத்தியங்கள் அதிகம் உள்ளதாக நான் நம்புகிறேன்,'' என்று அவர் குறிப்பிட்டார்.

அடுத்த ஆண்டு 9,500 புதிய ஆசிரியர்களை நியமிக்க கல்வி அமைச்சு உத்தேசித்திருக்கும் நிலையில், அதில் தேசியப் பள்ளிகள் மட்டுமின்றி இடைநிலைப்பள்ளிகளில் தமிழ் மற்றும் தமிழ் இலக்கியப் பாடம் போதிப்பதற்கான ஆசிரியர்களும் அடங்குவதாகத் தெரிய வந்துள்ளது.

எனவே, இடைநிலைப்பள்ளிகளில் அடுத்த ஆண்டு முதல் தமிழ் மற்றும் இலக்கியப் பாடம் போதிப்பதற்கு ஆசிரியர் தட்டுப்பாடு நிலவாது என்று தாம் கருவதாகவும் அவர் குறிப்பிட்டார்.

''தேசியப் பள்ளிகள் மட்டுமின்றி இடைநிலைப்பள்ளிகளிலும் அதிகமான இந்திய மாணவர்கள் தமிழ்மொழிப் பாடம் மட்டுமின்றி இலக்கியத்தையும் பயில ஆவலாக உள்ளனர். ஆயினும் போதுமான ஆசிரியர்கள் இல்லததால் அவர்களின் அந்த ஆசை நிராசையாகிவிடுகின்றது. எனவே இவ்வாண்டு தொடர்ந்து ஆசிரியர்கள் தேவை விவகாரத்தை பள்ளி நிர்வாகம் கல்வியமைச்சின் பார்வைக்கு கொண்டு சென்றால், ஒரு பள்ளிக்கு குறைந்தபட்சம் இரண்டு ஆசிரியர்கள் வரையில் அதிகரிப்பதற்கான சாத்தியங்கள் உள்ளன,'' என்று அவர் கூறினார்.

இதனிடையே, தொழில் திறன் கல்வி பயிலும் மாணவர்களுக்கு கல்விக் கடனுதவி வழங்குவதைத் தவிர்த்து, அதற்குப் பதிலாக GRANT எனப்படும் நிதியுதவியை வழங்குமாறு அரசாங்கத்தைத் தாம் கேட்டுக் கொள்வதாக நெல்சன் கூறினார்.

''அரசாங்க தொழில் திறன் மையங்களைக் காட்டிலும் தனியார் தொழில் திறன் மையங்களிலே அதிகமான புதிய தொழிநுட்ப கற்றல் கற்பித்தல் நடவடிக்கைகள் மேற்கொள்ளப்படுகின்றது. எனவே, பி40 பிரிவைச் சேர்ந்த வறுமை நிலையிலான மாணவர்களுக்கு கல்வி உதவி நிதி என்ற நிதிச் சுமையை வழங்காமல் அதற்கு பதிலாக கிரான்ட் வழங்கினால், கிடைக்கப்பெற்ற நிதியை அவர்கள் திரும்ப செலுத்த வேண்டிய நிலை இருக்காது. இல்லையேல் வேலைக் கிடைத்ததும் குடும்பத்தைப் பார்ப்பதா அல்லது வாங்கிய கடனை திரும்ப செலுத்துவதா என்ற நிலைப்பாட்டிற்கு அவர்கள் ஆளாவர்,'' என்றார் அவர்.

இத்தகைய முயற்சியை அரசாங்கம் முன்னெடுத்தால், வழங்கப்படும் அந்த GRANT, மூன்றாம் தரப்பினரின் தலையீடு ஏதுமின்றி நேரடியாகவே அம்மாணவரின் தொழில்கல்வி கற்றலுக்குப் பயன்படுத்தப்படும் என்ற கூடுதல் தகவலையும் அவர் வழங்கினார்.

2024ஆம் ஆண்டு வரவு செலவுத் திட்டத்தில் கல்வி மற்றும் தொழில்திறன் கல்வி TVET-க்கு ஒதுக்கப்பட்ட நிதி குறித்து, நேற்று வழங்கிய நேர்க்காணலின் போது நெல்சன் அந்தத் தகவல்களைப் பகிர்ந்து கொண்டார்.

-- பெர்னாமா

[பெர்னாமா செய்திகள் நேரலை: மாலை 7:00 மணி மறுஒளிபரப்பு: இரவு 1130 (ஆஸ்ட்ரோ 502)]

தொடர்புடைய செய்திகள்

ஆரம்பப்பள்ளி மாணவர்களின் இடைநிற்றல் விகிதத்தில் சரிவு

போலிடெக்னிக் மற்றும் சமூக கல்விக்கூடத்தில் மாற்றுத் திறனாளிகளுக்கு தொழில்நுட்பக் கல்வி

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

தனிநபர்கள், நிறுவனங்களை அங்கீகரித்து கெளரவிக்கும் MINDA விருது

18/10/2023 08:47 PM

கோலாலம்பூர், 18 அக்டோபர் (பெர்னாமா)
 -- மலேசிய தொழில்துறைகளில் சிறந்த பங்களிப்பை வெளிப்படுத்திய தனிநபர்கள் மற்றும் நிறுவனங்களை அங்கீகரித்து கெளரவிக்கும் விதமாக MINDA எனப்படும் மலேசிய தொழில்துறை விருது வழங்கப்படுகிறது.

FMBA எனப்படும் மலேசிய வர்த்தக சங்கங்களின் கூட்டமைப்பு வழங்கும் MINDA விருது, இவ்வாண்டு 36 தொழில்முனைவோருக்கு வழங்கப்பட்டிருப்பதாக அதன் தலைவர் டத்தோ அப்துல் மாலிக் அப்துல்லா தெரிவித்தார்.

இந்த விருது அவர்களுக்கு ஓர் ஊக்குவிப்பாக இருப்பதோடு, தங்களது வர்த்தகத்தை அடுத்தக் கட்டத்திற்கு கொண்டு செல்வதற்கு ஒரு தூண்டுகோளாக இருக்கும் என்று டத்தோ அப்துல் மாலிக் அப்துல்லா நம்பிக்கை தெரிவித்தார்.

''இந்த விருது நிச்சயம் அவர்களுக்கு ஊக்குவிப்பாக இருக்கும். இதில் அனைத்து இனத்தவர்களுக்கும் விருதுகள் வழங்கப்படுகின்றது. அதோடு, நாட்டிற்கு சேவை செய்த இருவருக்கு விருது வழங்கப்படுகின்றது,'' என்றார் அவர்.

நேற்று, கோலாலம்பூரில் நடைபெற்ற 2023-ஆம் ஆண்டுக்கான MINDA விருதளிப்பு விழாவில் கலந்து கொண்டப் பின்னர் அவர் செய்தியாளர்களை சந்தித்தார்.

புத்தாக்கம் மற்றும் தொழில்நுட்பம், நிலைத்தன்மை, சமூகப் பொறுப்பு, தொழில்முனைவு, தலைலைத்துவம் ஆகிய அம்சங்களை உள்ளடக்கி வர்த்தகத்தில் சிறந்து விளக்கும் 36 தொழில்முனைவோருக்கு 2023ஆம் ஆண்டிற்கான MINDA விருதுகள் வழங்கப்பட்டன.

இந்த விருதளிப்பு நிகழ்ச்சியில் அதிகமான வர்த்தகர்களை சந்திக்க வாய்ப்பு கிட்டியதாகவும், வர்த்தகம் குறித்து கலந்து ஆலோசிக்க இது ஒரு சிறந்த தளமாவும் அமைந்ததாகவும் விருது பெற்ற சிலர் கூறினர்.

''சீனர்கள், மலாய்காரர்களுக்கு மத்தியில் இந்தியர்களுக்கும் வழங்கப்படுவது பெருமை அளிக்கின்றது. இதனை மிகப் பெரிய அங்கீகாரமாக கருதுகின்றோம். பல்வேறு பிரிவுகளைச் சேர்ந்த வர்த்தகர்களுடன் கலந்துரையாட எங்களுக்கு வாய்ப்பு கிடைத்துள்ளது,'' என்றனர்.

இது போன்ற விருதுகள் மூலம் அங்கீகரிக்கப்படும் வர்த்தகர்கள் பொருளாதார அடிப்படையிலும் தங்களை மேம்படுத்திக் கொள்ள முடியும் என்றும் அவர்கள் கருதுகின்றனர்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


காசாவில் மருத்துவமனை மீது இஸ்ரேல் மேற்கொண்ட தாக்குதலால் இதுவரை 500-க்கும் மேற்பட்டோர் பலி

18/10/2023 08:09 PM

காசா, 18 அக்டோபர் (பெர்னாமா) --
காசாவில் உள்ள அல்-அஹ்லி அல்-அரபி எனும் மருத்துவமனை மீது இஸ்ரேல் மேற்கொண்ட தாக்குதலால் இதுவரை 500-க்கும் மேற்பட்டோர் உயிரிழந்திருக்கின்றனர்.

உயிரிழந்தவர்களில் பெரும்பாலோர் பெண்களும் சிறுவர்களும் என்று காசாவின் சுகாதார அதிகாரிகள் தெரிவித்தனர்.

மாண்டவர்களின் பல உடல்கள் இன்னும் அடையாளம் காணப்படாத நிலையில் பலி எண்ணிக்கை அதிகரிக்கும் என்று அஞ்சப்படுகிறது.

தாக்குதல் மேற்கொள்ளப்படும் என்பதால் ஐந்து மருத்துவமனைகளில் உள்ள நோயாளிகள் மற்றும் மருத்துவப் பணியாளர்கள் உடனடியாக வெளியேறும்படி இஸ்ரேல் உத்தரவிட்டது.

இருப்பினும், அந்த உத்தரவு பின்பற்றப்படவில்லை.

அனைத்துலகச் சட்டத்தின் அடிப்படையில் மருத்துவமனைகளில் தாக்குதல் மேற்கொள்ளப்படக் கூடாது.

அச்சட்டத்தைப் பின்பற்றாமல் மருத்துவமனை மீது தாக்குதல் மேற்கொண்ட இஸ்ரேலின் நடவடிக்கையை உலக நாடுகள் கண்டித்து வருகின்றன.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

தொடர்புடைய செய்திகள்

காசா மருத்துவமனை மீதான தாக்குதல் குறித்து ஐ.நா கண்டனம்

இஸ்ரேல் தாக்குதலில் அழியும் காஸாவின் துயரம் நிறைந்த காட்சிகள்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


விளையாட்டு

நாட்டின் ஒற்றையர் பூப்பந்து விளையாட்டாளர் எங் சீ யோங், சீனாவின் லு குவாங் ஜூவிடம் தோல்வி

18/10/2023 08:07 PM

டென்மார்க், 18 அக்டோபர் (பெர்னாமா) --
டென்மார்க் பொது பூப்பந்து போட்டிக்கான தனது பயணத்தை நாட்டின் ஒற்றையர் பூப்பந்து விளையாட்டாளர் எங் சீ யோங் முடித்துக் கொண்டார்.

இன்று மாலை நடைபெற்ற ஆட்டத்தில் சீனாவின் லு குவாங் ஜூவிடம், எங் சீ யோங் தோல்வி கண்டார்.

தொடர்ந்து செய்த தவறுகளால் சீ யோங் முதல் செட்டில் 18-21 என்ற புள்ளிகளில் தோல்வியுற்றார்.

குவாங் ஜூவின் திறமையான ஆட்டத்திற்கு ஈடுகொடுக்க முடியாமல் இரண்டாம் சுற்றிலும்  சீ யோங் தனது தோல்வியை ஒப்புக்கொண்டார்.

இவர்களின் ஆட்டம் 43 நிமிடங்கள் வரை மட்டுமே நீடித்தது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

விமான நிறுவன நிறுவனர், மனைவி, மகனுக்கு நான்கு நாட்கள் தடுப்புக் காவல்

18/10/2023 08:47 PM

கோலாலம்பூர், 18 அக்டோபர் (பெர்னாமா)
 -- டத்தோ அந்தஸ்து கொண்ட விமான நிறுவனத்தின் இணை நிறுவனர், அவரது மனைவி மற்றும் மகன் இன்று தொடங்கி நான்கு நாட்களுக்கு தடுப்புக் காவலில் வைக்கப்பட்டுள்ளனர்.

இன்று காலை 10 மணியளவில் ஜின்ஞாங் போலீஸ் தடுப்பு அறையில், அதற்கான விண்ணப்பம் செய்யப்பட்டதாக புக்கிட் அமான் வணிக குற்றப் புலனாய்வுத் துறை இயக்குநர், டத்தோ ஶ்ரீ ரம்லி முஹமட் யூசோஃப் தெரிவித்தார்.

2001-ஆம் ஆண்டு கள்ளப் பண பரிமாற்றம், பயங்கரவாதம் மற்றும் சட்டவிரோத நடவடிக்கைகளின் மூலம் பணம் பெறும் சட்டத்தின் கீழ், விசாரணைக்கு உதவும் பொருட்டு அவர்கள் மூவரும் தடுப்புக் காவலில் வைக்கப்பட்டுள்ளனர்.

நேற்று மாலை 5.30 மணியளவில், 67 வயதான அந்நபர், அவரது 55 வயதான மனைவி மற்றும் 26 வயதான மகன், ஷா ஆலமில் உள்ள அவர்களது வீட்டில் கைது செய்யப்பட்டதாக பெர்னாமா செய்தி வெளியிட்டிருந்தது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

கோவில் சிலையை உடைத்த சந்தேகிக்கப்படும் நபர் கைது

18/10/2023 08:50 PM

ஈப்போ, 18 அக்டோபர் (பெர்னாமா)
 -- தைப்பிங், மாத்தாங்-இல் உள்ள கோவிலில் சிலையை உடைத்ததாக சந்தேகிக்கப்படும் ஆடவர் ஒருவரை போலீஸ் கைது செய்துள்ளது.

இன்று காலை 9.01 மணி அளவில் கிடைத்த புகாரைத் தொடர்ந்து, மாத்தாங்-இல் உள்ள அவரது வீட்டில் அந்த 23 வயதான ஆடவர் கைது செய்யப்பட்டதாக தைப்பிங் மாவட்ட போலீஸ் தலைவர், ஏசிபி ரஸ்லாம் அப்துல் ஹாமிட் தெரிவித்தார்.

சிலையை உடைப்பதற்காக பயன்படுத்தியதாக நம்பப்படும் இரண்டு சுத்தியல்களையும் போலீசார் கைப்பற்றினர்.

மொத்த இழப்பு 30,000 ரிங்கிட்டாக மதிப்பிடப்பட்டுள்ள வேளையில், சம்பவத்திற்கான நோக்கம் இன்னும் விசாரணையில் உள்ளதாக இன்று வெளியிட்ட ஓர் அறிக்கையில் ரஸ்லாம் குறிப்பிட்டிருந்தார்.

குற்றவியல் சட்டம் செக்‌ஷன் 427 மற்றும் செக்‌ஷன் 295-இன் கீழ் இவ்வழக்கு விசாரிக்கப்படுகிறது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

உணவு உத்தரவாதத்தை வலுப்படுத்த, நெகிரி செம்பிலான் 2 கோடி ரிங்கிட்டை கோரும்

18/10/2023 09:03 PM

சிரம்பான், 18 அக்டோபர் (பெர்னாமா)
 -- மாநில உணவு பாதுகாப்பு மற்றும் உத்தரவாத திட்டத்தை வலுப்படுத்த 2024-ஆம் ஆண்டு வரவு செலவுத் திட்டத்தின் மூலம்,  மத்திய அரசாங்கத்திடமிருந்து நெகிரி செம்பிலான் இரண்டு கோடி ரிங்கிட்டை கோரவுள்ளது.

மாநில உணவு விநியோகத்திற்கு உத்தரவாதம் அளிக்கும் பொருட்டு விவசாயம், கால்நடை வளர்ப்பு, மீன்பிடித் தொழில் மற்றும் தரிசு நிலத்தை மேம்படுத்துவது ஆகிய நடவடிக்கைகளுக்கு முக்கியத்துவம் அளிக்கப்படும் என்று மாநில மந்திரி புசார்  டத்தோ ஶ்ரீ அமினுடின் ஹருன் தெரிவித்தார்.

புதன்கிழமை, மாநில ஆட்சிக் குழு உறுப்பினர்கள் கூட்டத்திற்குத் தலைமையேற்ற பின்னர் அமினுடின் செய்தியாளர்களிடம் பேசினார்.

மேலும் அம்மாநிலத்தில் உள்ள சாலைகள் உட்பட பள்ளிகள் மற்றும் மழலையர் பள்ளிகளை மேம்படுத்தவும் நிதி உதவி கோரப்படும் என்று அவர் குறிப்பிட்டார்.

கடந்த வெள்ளிக்கிழமை தாக்கல் செய்யப்பட்ட 2024-ஆம் ஆண்டுக்கான வரவு செலவுத் திட்டத்தில், உணவு பாதுகாப்பை வலுப்படுத்துவதற்குப் பிரதமர் 40 கோடி ரிங்கிட்டை அறிவித்திருந்தார்.

கால்நடை மற்றும் பயிர் விளைச்சலை அதிகரிக்க நிலப் பயன்பாட்டை மேம்படுத்துவதற்கான முயற்சிகளில் மாநில அரசாங்கத்துடன் மத்திய அரசாங்கம் இணைந்து பணியாற்றும் என்று அவர் கூறியிருந்தார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

பெர்னாமாவின் புதிய தலைமை நிர்வாக அதிகாரியாக ஜமாலுடின் நியமனம்

18/10/2023 09:09 PM

கோலாலம்பூர், 18 அக்டோபர் (பெர்னாமா)
 -- மலேசிய தேசிய செய்தி நிறுவனமான, பெர்னாமாவின் புதிய தலைமை நிர்வாக அதிகாரியாக அதன் தலைமை ஆசிரியர் ஜமாலுடின் முஹமட் நியமிக்கப்பட்டுள்ளார்.

அவரின் நியமனம் நாளை தொடங்கி அமலுக்கு வருகிறது.

பெர்னாமா தலைவர் டத்தோ ஶ்ரீ வோங் சூன் வய் இன்று வெளியிட்ட அறிக்கை ஒன்றில் அவரின் நியமனம் குறித்து அறிவித்தார்.

இந்நியமனம் பெர்னாமா இயக்குநர் வாரியத்தால் இன்று முடிவு செய்யப்பட்டதாக வோங் கூறினார்.

கடந்தாண்டு ஜூலை தொடங்கி பெர்னாமாவின் தலைமை நிர்வாக அதிகாரியாகப் பொறுப்பேற்றிருந்த ரொஸ்லான் அரிஃபின்க்கு பதிலாக 59 வயதுடைய ஜமாலுடின் நியமிக்கப்பட்டுள்ளார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

தொடர்புடைய செய்திகள்

வெடிகுண்டு அச்சுறுத்தல் அழைப்பை பெற்ற இடங்களை மந்திரி புசார் பார்வையிட்டார்

போதைப் பொருளை விநியோகித்ததாக மூன்று நண்பர்கள் மீது குற்றச்சாட்டு

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


உலகம்

2040-க்குள் விண்வெளி நிலையத்தை நிறுவ இந்தியா இலக்கு

File pix: Indian Prime Minister Narendra Modi (Photo: Chandan Rupani/PTI/dpa)

18/10/2023 09:21 PM

புது டெல்லி, 18 அக்டோபர் (பெர்னாமா)
-- 2040-ஆம் ஆண்டுக்குள் சந்திரனுக்கு விண்வெளி வீரர்களை அனுப்பி, அதன் விண்வெளி நிலையத்தை நிறுவுவதற்கு இந்தியா இலக்கு  கொண்டுள்ளது.

இந்தியா தமது விண்வெளித் திட்டத்தை அதிகரிக்க உறுதியுடன் செயல்பட்டுவரும் இவ்வேளையில், பிரதமர் நரேந்திர மோடி அதனை அறிவித்துள்ளார்.

வரும் சனிக்கிழமை திட்டமிட்டபடி, விண்வெளி வீரர்களை உட்படுத்திய முதல் சோதனைப் பயணத்திற்கு இந்தியா தயாராகி வருகிறது.

2035-க்குள் 'பாரதிய அந்தரிக்‌ஷா' எனும் விண்வெளி நிலையத்தை நிறுவுவது உட்பட புதிய இலக்குகளை உருவாக்க எண்ணம் கொண்டுள்ளது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

சிக்கிம் கடும் வெள்ளத்தில் பலியானவர்களின் எண்ணிக்கை 42-ஆக உயர்வு

ஹாங்சோ:  பதக்கப் பட்டியலில் தொடர்ந்து நான்காவது இடத்தில் இந்தியா

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

சிறுவன் தூக்கி எறியப்பட்ட சம்பவம் தொடர்பில், வாகன உரிமையாளருக்கு போலீஸ் வலைவீச்சு

18/10/2023 09:39 PM

கோத்தா பாரு, 18 அக்டோபர் (பெர்னாமா)
 -- நேற்று மாலை கிளந்தான், கோத்தா பாருவில் உள்ள சுல்தான் யாஹ்யா பெட்ரா சாலையின் சமிக்ஞை விளக்கின் அருகே, வாகனத்தில் இருந்து சிறுவன் தூக்கி எறியப்பட்ட சம்பவம் தொடர்பில், அவ்வாகனத்தின் உரிமையாளரை போலீஸ் தேடி வருகின்றது.

அச்சிறுவனுக்கு வாகனப் பாதுகாப்புப் பட்டை அணிவிக்காததும் வாகனத்தின் கதவு இறுக்கமாக மூடியிருப்பதை அந்த ஓட்டுநர் உறுதிச் செய்யத் தவறியதும் இச்சம்பவத்திற்கான காரணமாக இருக்கலாம் என்று நம்பப்படுவதாக கிளந்தான் மாநில போலீஸ் தலைவர், டத்தோ முஹமட் சாக்கி ஹாருன் கூறுகிறார்.

இந்நிலையில், மேல் விசாரணைக்காகச் சம்பந்தப்பட்ட அந்த வாகனத்தைக் கண்டுபிடிக்க போலீசார் முயற்சித்து வருவதாக அவர் மேலும் தெரிவித்தார்.

இச்சம்பவம் தொடர்பான ஒரு நிமிட காணொளி, நேற்று முதல் சமூக ஊடகங்களில் பரவலாகப் பகிரப்பட்டு வந்தது.

அதில், வாகனத்தில் இருந்து விழுந்த அந்தச் சிறுவன் எழுந்து ஓட முற்பட்டதும், மோட்டார் சைக்கிளோட்டி ஒருவர் அச்சிறுவனைக் காப்பாற்றியதும் அதில் பதிவாகி இருந்தது.

இச்சம்பவம், 1987-ஆம் ஆண்டு சாலை போக்குவரத்துச் சட்டம், செக்‌ஷன் 43 உட்பிரிவு 1-இன் கீழ் விசாரிக்கப்பட்டு வருகிறது.

சம்பவத்தை நேரில் பார்த்த பொதுமக்களும் காணொளி பதிவுச் செய்தவரும் விசாரணைக்கு உதவ முன்வருமாறு கேட்டுக் கொள்ளப்படுகின்றது.

-- பெர்னாமா

பெர்னாமா செய்திகள் நேரலை: மாலை 7:00 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

ஆடவரைக் கடத்திய குற்றம்; 5 போலீஸ் உறுப்பினர்கள் மீதான விசாரணை நிறைவு

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்

Nga Kor Ming

18/10/2023 09:57 PM

கோலாலம்பூர், 18 அக்டோபர் (பெர்னாமா)
 -- 2024 வரவு செலவு திட்டத்தில், மலேசிய தீயணைப்பு மற்றும் மீட்புத் துறைக்கு, கூடுதல் ஒதுக்கீடாக 6 கோடி ரிங்கிட் அறிவிக்கப்பட்டுள்ளது.

இதுவரையில் அத்துறைக்கு வழங்கப்பட்ட மிகப் பெரிய ஒதுக்கீடாக அது கருதப்படுகின்றது.

கடந்த ஆண்டு ஒதுக்கப்பட்ட 20 கோடியே 60 லட்சம் ரிங்கிட்-உடன்  ஒப்பிடுகையில், இவ்வாண்டு கூடுதலாக 26 கோடியே 70 லட்சம் ரிங்கிட் ஒதுக்கப்பட்டுள்ளதாக ஊராட்சித் துறை மேம்பாட்டு அமைச்சர் ஙா கோர் மிங் தெரிவித்தார்.

நாடளாவில் பாழடைந்த மற்றும் 50 ஆண்டுகளுக்கும் மேலானவை என அடையாளம் காணப்பட்டிருக்கும் 69 தீயணைப்பு மற்றும் மீட்புத் துறை நிலையங்களை மேம்படுத்துவதற்காக அக்கூடுதல் ஒதுக்கீடு செய்யப்பட்டுள்ளதாக அவர் குறிப்பிட்டார்.

அவ்வகையில் முதல் கட்டமாக 14 தீயணைப்பு மற்றும் மீட்புத் துறை நிலையங்கள் மேம்படுத்தப்படும்.

அதோடு, அடுத்த ஆண்டு, பினாங்கு, பெர்மாத்தாங் திங்கி, பஹாங், பெந்தா, சிலாங்கூர், ஷா ஆலம் மற்றும் ஜோகூர், குளுவாங் ஆகிய இடங்களில் 4 புதிய தீயணைப்பு மற்றும் மீட்புத் துறை நிலையங்கள் அமைப்பதற்காக 4 கோடி ரிங்கிட் ஒதுக்கீடு செய்யப்பட்டுள்ளது.

இன்று, கோலாலம்பூரில் இளைஞர் மற்றும் விளையாட்டுத் துறை அமைச்சரும், சிகாம்புட் நாடாளுமன்ற உறுப்பினருமான ஹன்னா யோ, ஜேபிபிஎம் தலைமை இயக்குநர், டத்தோ ஶ்ரீ அப்துல் வஹாப் மாட் யாசின் ஆகியோர் உடன் இணைந்து, மஞ்சாலாரா தீயணைப்பு மற்றும் மீட்புத் துறை நிலையத்தின் திறப்பு விழாவிற்கு பின்னர் செய்தியாளர் சந்திப்பில் ஙா அவ்வாறு கூறினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

சிறுவன் தூக்கி எறியப்பட்ட சம்பவம் தொடர்பில், வாகன உரிமையாளருக்கு போலீஸ் வலைவீச்சு


பொது

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

Education Minister Fadhlina Sidek

19/10/2023 12:45 PM

கோலாலம்பூர், 19 அக்டோபர் (பெர்னாமா)
2021-ஆம் ஆண்டில் 40.95 விழுக்காடாக இருந்த, STEM எனப்படும் அறிவியல், தொழில்நுட்பம், பொறியியல் மற்றும் கணிதம் ஆகியப் பாடத்திட்ட மாணவர்களின் பங்கேற்பு இவ்வாண்டில் 45.73 விழுக்காட்டிற்கு உயர்ந்துள்ளது.

புதிய கற்றல் அணுகுமுறைகள் மற்றும் பாடத்திட்டத்தை வலுப்படுத்தும் மலேசிய கல்வி மேம்பாட்டுத் திட்டம் உள்ளிட்ட பல்வேறு முன்னோடி நடவடிக்கைகளை அரசாங்கம் செயல்படுத்தியன் இந்த அடைவுநிலை பதிவு செய்யப்பட்டுள்ளதாக கல்வி அமைச்சர்  ஃபட்லினா சிடேக் கூறியுள்ளார்.

2017 ஆம் ஆண்டிலிருந்து STEM துறைகளில் குறைந்து வரும் மாணவர்களின் பங்கேற்பு பிரச்சனைக்கான தீர்வு குறித்து, கோலா குராவ் நாடாளுமன்ற உறுப்பினர் கமல் ஆஷாரி எழுப்பிய கேள்விக்கு   ஃபட்லினா சிடேக் அவ்வாறு பதிலளித்தார்.

இது தொடர்பில், பெற்றோர்கள் மற்றும் பொதுமக்களிடையே விழிப்புணர்வை ஏற்படுத்துவது தவிர மலேசிய கல்வி அமைச்சு, STEM துறைகளின் உள்கட்டமைப்பில்  கவனம் செலுத்தியதாகவும் அவர் என்றார்.

2024 ஆம் ஆண்டுக்கான வரவு செலவு திட்டத்தில், கல்வி அமைச்சின் கீழ், STEM-மிற்கு 10 கோடி ரிங்கிட் ஒதுக்கப்பட்டுள்ளது.

கணினி ஆய்வகங்களைப் பராமரிக்கவும் மேம்படுத்தவும் மற்றும் புதிய உபகரணங்களைப் பெறுவதற்கு அந்நிதி ஒதுக்கப்பட்டிருக்கிறது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்

சிறுவன் தூக்கி எறியப்பட்ட சம்பவம் தொடர்பில், வாகன உரிமையாளருக்கு போலீஸ் வலைவீச்சு